ከ14 ሺህ የሚልቁ በሳዑዲ የነበሩ ኢትዮጵያውያን ለሀገራቸው በቁ
-ከሳዑዲ ተመላሽ ኢትዮጵያውያን ቁጥር 14 ሺህ 954 መድረሱን የውጭ  ጉዳይ ሚኒስትር ዶክተር ቴድሮስ አድሃኖም ገለፁ።የውጭ  ጉዳይ ሚኒስትሩ በትዊተር  ገፃቸው ላይ  ይፋ እንዳደረጉት ትናንትና  ብቻ 4247 ኢትዮጵያውያን  ወደ አገራቸው መመለሳቸውን ገልጸዋል።በሳዑዲ የመኖሪያና  መስሪያ  ፈቃድ ባለመያዛቸው ወደ አገራቸው ከተመለሱት  ኢትዮጵያውያን መካከል ህፃናትም  ይገኙበታል ።እስካሁን በቀን ስድስት በረራዎችን በማድረግ ኢትዮጵያዊያኑን ወደ አገራቸው የመመለስ ተግባር እየተከናወነ እንደሚገኝና በቀጣይም በቀን አስር የአውሮፕላን በረራዎች በማድረግ ለማመላለስ እየተሰራ መሆኑን ነው የውጭ  ጉዳይ ሚኒስትሩ ያመለከቱት።ከዚህ ጋር በተያያዘ ኢትዮጵያውያን ባለሃብቶችና የህክምና ባለሙያዎችም ኢትዮጵያውያኑን ወደ ስራ እንዲሰማሩ የማድረጉ ተግባር ለመንግስት ብቻ የሚተው ተግባር ባለመሆኑ ፥ አቅም በፈቀደ ሁሉ የድርሻቸውን ለመወጣት መዘጋጀታቸውን በስፍራው በመገኘት አረጋግጠዋል።ከስደት ተመላሾችም በሃገራቸው ሰርተው ለመለወጥ ዝግጁ መሆናቸውን የገለፁ ሲሆን ፥ በክልሎች በበኩላቸው ከስደት ተመላሾችን ለማስተናገድ አስፈላጊው ዝግጅት አድርገናል ብለዋል። (ኤፍ ቢ ሲ)